KIRJALLINEN KYSYMYS E-0550/00 esittäjä(t): Astrid Lulling (PPE-DE) komissiolle. Komission käynnistämä menettely Évinin laissa säädettyjä, ulkomailla järjestettyjen urheilutapahtumien televisiolevitystä Ranskassa koskevia rajoituksia vastaan.



Virallinen lehti nro 330 E , 21/11/2000 s. 0185 - 0185



KIRJALLINEN KYSYMYS E-0550/00 esittäjä(t): Astrid Lulling (PPE-DE) komissiolle (28. helmikuuta 2000) Aihe: Komission käynnistämä menettely Évinin laissa säädettyjä, ulkomailla järjestettyjen urheilutapahtumien televisiolevitystä Ranskassa koskevia rajoituksia vastaan Maaliskuussa 1995 Ranskan viranomaiset kielsivät ranskalaisia kanavia esittämästä useampia ulkomailla järjestettyjä urheilutapahtumia sen vuoksi, että niissä näkyi tiettyjen alkoholimerkkien mainostauluja. Ranskan viranomaiset katsovat, että mainostaulujen näkyminen kuvassa on asiallisesti mainostamista, joka on Évinin laissa kielletty. Tämän tapauksen johdosta Ranskan viininviljelijöiden järjestöt CNIV (Comité national des interprofessions des vins à appellation d'origine) ja CIVB (Comité interprofessionnel des vins de Bordeaux) valittivat komissiolle Ranskan toiminnasta väittäen sen rikkoneen palvelujen vapaan liikkuvuuden periaatetta. Komissio lähetti 2. heinäkuuta 1996 Ranskalle perustellun lausunnon, jossa se yksilöi ja tuomitsi ehdottomasti palveluiden vapaan tarjoamisen rajoitukset. Komissio totesi, että Évinin lain Ranskan valtion rajat ylittävät vaikutukset olivat sisämarkkinoiden vastaisia ja muodostivat ilmeisen esteen palvelujen vapaalle liikkuvuudelle. Hyväksyttyään vuonna 1995 yksipuolisesti alaa koskevat eettiset ohjeet Ranska muutti sääntöjä jakamalla urheilutapahtumat yhtäältä kahden maan välisiin kilpailuihin, joihin sovelletaan edelleen Évinin laissa asetettuja rajoituksia, ja toisaalta monenvälisiin kilpailuihin, joissa alkoholijuomien mainostaminen on sallittu. Tämä lähestymistapa on syrjivä, sillä vain suurilla alkoholijuomien tuottajilla on käytettävissään sellaisia varoja, joita tarvitaan monenvälisissä urheilutapahtumissa mainostamiseen. Alkoholijuomien, esimerkiksi laatuviinien pieniä ja keskisuuria tuottajia estetään näin tekemästä tunnetuksi tuotteitaan niissä urheilutapahtumissa, joissa nämä voisivat mainostaa. Ottaen huomioon komission 2. heinäkuuta 1996 antaman perustellun lausunnon ja Ranskan viimeaikaiset toimet, aikooko komissio viedä asian Euroopan yhteisöjen tuomioistuimeen? Jos aikoo, koska se arvelee ryhtyvänsä näihin toimiin? Frederik Bolkesteinin komission puolesta antama vastaus (10. huhtikuuta 2000) Komissio tutkii tarkkaan tätä tapausta, josta parlamentti on erittäin huolestunut. Myös komissio on huolestunut asiasta ja päätti siksi antaa siitä perustellun lausunnon vuonna 1996. Kuten komissio tuolloin julkisuudessa totesi, se katsoi, että Ranskan viranomaisten toimet Evinin lain täytäntöön panemiseksi olivat ristiriidassa niiden yhteisön sääntöjen kanssa, jotka kieltävät perusteettomat rajoitukset palvelujen vapaalle tarjoamiselle (EY:n perustamissopimuksen 49 artikla (entinen 59 artikla). Komissio tukee täysin kansanterveyden suojelun tavoitetta mutta katsoi tässä tapauksessa, että asiaa koskevan Ranskan lainsäädännön tulkitsemiseksi ja soveltamiseksi toteutetut toimenpiteet eivät olleet oikeassa suhteessa tähän tavoitteeseen. Parlamentin asiaa kohtaan osoittaman kiinnostuksen vuoksi sisämarkkinoista vastuussa oleva komission jäsen on päättänyt pyrkiä henkilökohtaisesti löytämään tehokkaan ratkaisun asiaan. Hän ehdottaa sen vuoksi asianomaisille Ranskan ministereille tapaamista lähitulevaisuudessa Pariisissa keskustellakseen rikkomisesta johtuvasta menettelystä korkeimmalla tasolla. Komissaari toivoo, että Ranskan viranomaisten kanssa löydetään tyydyttävä ratkaisu.